[pic] | EUROOPA KOMISJON |

Brüssel 11.1.2011

KOM(2010) 814 lõplik

2010/0394 (NLE)

Ettepanek:

NÕUKOGU OTSUS,

millega kehtestatakse Euroopa Liidu nimel võetav seisukoht seoses ettepanekutega muuta Rotterdami konventsiooni III lisa

(esitanud komisjon)

SELETUSKIRI

1. ETTEPANEKU TAUST

1998. aasta märtsis lõpetati ÜRO Toidu- ja Põllumajandusorganisatsiooni (FAO) ning ÜRO Keskkonnaprogrammi (UNEP) egiidi all läbirääkimised, mille eesmärk oli sõlmida konventsioon, mis käsitleb teatavate rahvusvaheliselt kaubeldavate ohtlike kemikaalide ja pestitsiidide suhtes kohaldatavat eelnevalt teatatud nõusoleku (PIC) protseduuri.

Konventsioon avati allakirjutamiseks ministrite diplomaatilisel konverentsil, mis toimus 1998. aasta septembris Rotterdamis. Ühendus kirjutas konventsioonile alla 11. septembril 1998. Rotterdami konventsioon on oluline samm teatavate ohtlike kemikaalide, sealhulgas pestitsiidide kaubanduse rahvusvahelisel reguleerimisel. Konventsiooni eesmärk on suurendada ühist vastutust ning soodustada poolte koostööd ohtlike kemikaalide rahvusvahelises kaubanduses, et kaitsta inimeste tervist ja keskkonda võimaliku kahjuliku mõju eest ning soodustada selliste kemikaalide keskkonnaohutut kasutamist.

ELis rakendati konventsioon Euroopa Parlamendi ja nõukogu 17. juuni 2008. aasta määrusega (EÜ) nr 689/2008 ohtlike kemikaalide ekspordi ja impordi kohta[1]. Nõukogu kiitis 25. septembri 2006. aasta otsusega 2006/730/EÜ[2] konventsiooni heaks Euroopa Ühenduse nimel.

Konventsioon jõustus 24. veebruaril 2004. Konventsiooniosaliste viies konverents toimub Genfis 20.–24. juunini 2011. Lisaks ELile on konventsiooniga liitunud 26 liikmesriiki.

Kemikaalide hindamise komitee, mis on konventsiooni allorgan, on esitanud soovitused, mille kohaselt peaks konventsiooniosaliste konverents tegema otsused kemikaalide lisamise kohta konventsiooni III lisas esitatud selliste kemikaalide loetelusse, mille suhtes kohaldatakse eelnevalt teatatud nõusoleku protseduuri.

Kemikaalide hindamise komitee on soovitanud lisada Rotterdami konventsiooni III lisasse neli kemikaali (krüsotiilasbest, endosulfaan, alakloor ja aldikarb), mille suhtes liidu õigusaktides juba kohaldatakse samalaadseid piiranguid. Seepärast teeb komisjon ettepaneku nõukogu otsuse kohta, millega liidu nimel toetatakse konventsiooni III lisa muutmist konventsiooniosaliste viiendal konverentsil.

2010/0394 (NLE)

Ettepanek:

NÕUKOGU OTSUS,

millega kehtestatakse Euroopa Liidu nimel võetav seisukoht seoses ettepanekuga muuta Rotterdami konventsiooni III lisa

EUROOPA LIIDU NÕUKOGU,

võttes arvesse Euroopa Liidu toimimise lepingut, eriti selle artikli 192 lõiget 1 ja artiklit 207 koostoimes artikli 218 lõike 9 punktiga a,

võttes arvesse Euroopa Komisjoni ettepanekut

ning arvestades järgmist:

1. Euroopa Liit on ratifitseerinud teatavate rahvusvaheliselt kaubeldavate ohtlike kemikaalide ja pestitsiidide suhtes kohaldatavat eelnevalt teatatud nõusoleku protseduuri käsitleva Rotterdami konventsiooni[3].

2. Rotterdami konventsiooni rakendamiseks ELis võtsid Euroopa Parlament ja nõukogu 17. juunil 2008 vastu määruse (EÜ) nr 689/2008 ohtlike kemikaalide ekspordi ja impordi kohta[4].

3. Selleks et tagada importivatele riikidele kaitse Rotterdami konventsiooni alusel, on vaja toetada kemikaalide hindamise komitee soovitust lisada Rotterdami konventsiooni III lisasse krüsotiilasbest, endosulfaan, alakloor ja aldikarb. Kõnealuse nelja aine kasutamine on liidus juba keelatud või rangelt piiratud ja seepärast kohaldatakse nende suhtes Rotterdami konventsiooni nõuetest karmimaid ekspordinõudeid.

4. Rotterdami konventsiooni osaliste viiendal konverentsil võetakse tõenäoliselt vastu otsused III lisa kavandatud muutmiste kohta. EL peaks kõnealuseid muudatusi toetama,

ON VASTU VÕTNUD KÄESOLEVA OTSUSE:

Ainus artikkel

Rotterdami konventsiooni osaliste viiendal konverentsil toetab komisjon ELi nimel Rotterdami konventsiooni III lisa muutmist seoses krüsotiilasbesti, endosulfaani, alakloori ja aldikarbi lisamisega.

Brüssel, […]

Nõukogu nimel

eesistuja […]

[1] ELT L 204, 31.7.2008, lk 1.

[2] ELT L 48, 28.10.2006, lk 23.

[3] ELT L 48, 28.10.2006, lk 23.

[4] ELT L 204, 31.7.2008, lk 1.